E-1787/2009

Mál þetta, sem var tekið til úrskurðar um frávísunarkröfu stefndu 28. f.m., er höfðað 16. apríl 2009 af BYR sparisjóði, Borgartúni 18 í Reykjavík, á hendur Fjárfestingafélaginu Orku ehf., Hjallabraut 37 í Hafnarfirði, og R-kk-þgf Þ-kk-þgf G-kk-þgf, Hegranesi 5 í Garðabæ.

Stefnandi krefst þess að stefndu verði óskipt gert að greiða honum 50.000.000 krónur, með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 10. nóvember 2008 til greiðsludags að því er varðar stefnda Fjárfestingafélagið Orku ehf., en frá 9. desember 2008 til greiðsludags að því er varðar stefnda R-kk-þf Þ-kk-þf. Að auki er þess krafist að hið stefnda félag verði dæmt til að greiða stefnanda 4.733.903 krónur auk dráttarvaxta samkvæmt 1. mgr. 6. gr. laga nr. 38/2001 frá 10. nóvember 2008 til greiðsludags. Loks er gerð krafa um málskostnað úr hendi stefndu.

Stefndu skiluðu sameiginlegri greinargerð í málinu 24. júní 2009. Þess er aðallega krafist að málinu verði vísað frá dómi. Til vara er gerð krafa um sýknu, en að því frágengnu krefjast stefndu verulegrar lækkunar á kröfum stefnanda. Þá er krafist málskostnaðar úr hendi stefnanda.

Stefnandi gerir þá kröfu að frávísunarkröfu stefndu verði hrundið og að þeim verði gert að greiða honum málskostnað vegna þessa þáttar málsins.

I

Mál þetta hefur stefnandi höfðað til heimtu skuldar á tékkareikningi stefnda Fjárfestingafélagsins Orku ehf. í einu af útibúum stefnanda. Hinn 10. nóvember 2008 hafi innistæðulausar færslur á reikningnum numið 54.733.903 krónum og sé þess krafist að hið stefnda félag verði dæmt til að greiða stefnanda þá fjárhæð auk dráttarvaxta. Hinn 28. maí 2008 hafi stefndi R-kk-nf Þ-kk-nf tekist á hendur sjálfskuldarábyrgð á greiðslu yfirdráttar á tékkareikningnum að fjárhæð allt að 50.000.000 krónur auk vaxta og kostnaðar við innheimtu skuldarinnar. Taki óskipt ábyrgð stefndu til þeirrar fjárhæðar auk vaxta af henni. Þar sem skuldin hafi ekki fengist greidd hafi reynst nauðsynlegt að höfða mál þetta.

Um lagarök fyrir kröfum sínum vísar stefnandi til meginreglna kröfuréttar um skyldu til greiðslu fjárskuldbindinga.

II

Frávísunarkröfu sína í málinu byggja stefndu á því að málatilbúnaður stefnanda brjóti í bága við ákvæði d., e. og f. liða 1. mgr. 80. gr. laga nr. 91/1991 um meðferð einkamála. Þannig beri framlagt reikningsyfirlit, sem stefnandi styður dómkröfur sínar við, það ekki með sér hver sé eigandi reikningsins og hversu háa ráðstöfunarheimild hann hafi haft. Þá sé þar ekki getið um aðrar nauðsynlegar upplýsingar, svo sem um vaxtafót og útreikning vaxta. Í stefnu sé engar upplýsingar um þetta að finna og ekki heldur um stofnun umrædds tékkareiknings. Að auki verði af málatilbúnaði stefnanda ráðið að umtalsverðir vextir séu innifaldir í höfuðstól stefnukröfu án þess að fyrir því sé sérstaklega gerð grein.

Í stefnu var gerð krafa um að viðurkenndur yrði veðréttur í tilgreindri fasteign til tryggingar tildæmdum fjárkröfum á hendur stefnda Fjárfestingafélaginu Orku ehf. Undir rekstri málsins féll stefnandi frá þessari kröfu og þá á þeim grunni að nauðungarsala á fasteigninni hafi nýlega farið fram. Til stuðnings frávísunarkröfu sinni og hvað sem þessu líður vísa stefndu ennfremur til þess að ósamræmi sé á milli framlagðra dómskjala stefnanda að því er tekur til tilgreiningar á fastanúmeri þessarar tilteknu fasteignar samkvæmt opinberri skráningu. Þá hafi veðbréfið sem um ræðir ekki verið lagt fram í frumriti, en af því leiði að stefnandi hafi í málatilbúnaði sínum ekki gætt ákvæða 1. mgr. 13. gr. og 1. mgr. 95. gr. laga um meðferð einkamála.

III

Í stefnu er gerð grein fyrir því að krafa stefnanda sé tilkomin vegna innistæðulausra færslna á tékkareikning Fjárfestingafélagsins Orku ehf. hjá stefnanda og ábyrgðar sem stefndi R-kk-nf Þ-kk-nf hafi tekist á hendur vegna skuldar sem þannig yrði til að ákveðnu marki. Taka má undir það með stefndu að varpa þurfi skýrara ljósi á tölulegan grundvöll kröfugerðar stefnanda. Á hinn bóginn þykja ekki vera næg efni til að fallast á það með stefndu að málatilbúnaður stefnanda sé hvað þetta varðar í þeim búningi að óhjákvæmilegt sé að vísa málinu nú frá dómi.

Svo sem áður er rakið hefur stefnandi fallið frá kröfu um staðfestingu á veðrétti sem hann hafði uppi í stefnu. Getur vöntun á frumriti þess veðbréfs sem sú krafa tók til enga þýðingu haft þegar leyst er úr þeim kröfum stefnanda sem eftir standa.

Að öðru leyti stendur málatilbúnaður stefnanda því ekki í vegi að málið sæti efnismeðferð hér fyrir dómi. Er frávísunarkröfu stefndu því hafnað. Ákvörðun um málskostnað bíður dóms.

Þ-kk-nf I-kk-nf N-kk-nf dómstjóri kvað upp úrskurð þennan.

Ú r s k u r ð a r o r ð :

Frávísunarkröfu stefndu er hafnað.

Ákvörðun um málskostnað bíður dóms.

Þ-kk-nf I-kk-nf N-kk-nf